Title: กฎกระทรวงแต่งตั้งพนักงานเจ้าหน้าที่ และกำหนดหลักเกณฑ์วิธีการขออนุญาตจัดให้มีการเรี่ยไรและทำการเรี่ยไร พ.ศ. 2548

กฎกระทรวง

กฎกระทรวง
แต่งตั้งพนักงานเจ้าหน้าที่
และกำหนดหลักเกณฑ์วิธีการขออนุญาต
จัดให้มีการเรี่ยไรและทำการเรี่ยไร
พ.ศ. ๒๕๔๘[๑]

อาศัยอำนาจตามความในมาตรา
๒๑ แห่งพระราชบัญญัติควบคุมการเรี่ยไร พุทธศักราช ๒๔๘๗
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคลซึ่งมาตรา
๒๙ ประกอบกับมาตรา ๓๗ มาตรา ๓๙ มาตรา ๔๘ และมาตรา ๕๐
ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย
รัฐมนตรีว่าการกระทรวงมหาดไทยออกกฎกระทรวงไว้ ดังต่อไปนี้ 

ข้อ
๑  ให้ยกเลิก
(๑)  กฎกระทรวงมหาดไทย
ออกตามความในพระราชบัญญัติควบคุมการเรี่ยไร พุทธศักราช ๒๔๘๗
(๒)  กฎกระทรวง ฉบับที่ ๒
ออกตามความในพระราชบัญญัติควบคุมการเรี่ยไร พุทธศักราช ๒๔๘๗

ข้อ
๒  ให้ผู้ดำรงตำแหน่งดังต่อไปนี้
เป็นพนักงานเจ้าหน้าที่ตามมาตรา ๘
(๑)  อธิบดีกรมการปกครอง
สำหรับในกรุงเทพมหานคร
(๒)  นายอำเภอ
หรือปลัดอำเภอผู้เป็นหัวหน้าประจำกิ่งอำเภอ แล้วแต่กรณี
สำหรับในจังหวัดอื่นนอกจากกรุงเทพมหานคร

ข้อ
๓ 
ผู้ใดประสงค์จะขออนุญาตจัดให้มีการเรี่ยไรตามมาตรา ๖ หรือมาตรา ๘
ให้ยื่นคำขออนุญาตตามแบบที่รัฐมนตรีว่าการกระทรวงมหาดไทยประกาศกำหนด พร้อมด้วยเอกสารหลักฐานตามที่ระบุไว้ในแบบคำขอนั้น
ในกรณีที่การขออนุญาตตามวรรคหนึ่งเป็นการขออนุญาตจัดให้มีการเรี่ยไรตามมาตรา
๖
ให้พนักงานเจ้าหน้าที่เสนอคำขออนุญาตต่อคณะกรรมการควบคุมการเรี่ยไรเพื่อพิจารณาอนุญาต
ในกรณีที่การขออนุญาตตามวรรคหนึ่งเป็นการขออนุญาตจัดให้มีการเรี่ยไร
ตามมาตรา ๘ ให้ผู้ขออนุญาตจัดให้มีการเรี่ยไรเสนอข้อความซึ่งจะนำออกโฆษณา จำนวน ๒
ชุด
พร้อมคำขออนุญาตและถ้าข้อความโฆษณานั้นเป็นภาษาต่างประเทศให้เสนอคำแปลเป็นภาษาไทยด้วย

ข้อ
๔ 
ผู้ใดประสงค์จะขออนุญาตทำการเรี่ยไรตามมาตรา ๘ ให้ยื่นคำขออนุญาตตามแบบที่รัฐมนตรีว่าการกระทรวงมหาดไทยประกาศกำหนด
พร้อมด้วยรูปถ่ายครึ่งตัวหน้าตรงไม่สวมหมวกและแว่นตาสีเข้ม ขนาด ๖ x ๔
เซนติเมตร จำนวน ๒ รูป และคำรับรองของผู้รับอนุญาตจัดให้มีการเรี่ยไรนั้น

ข้อ
๕  การยื่นคำขออนุญาตตามกฎกระทรวงนี้
(๑)  ในกรุงเทพมหานคร ให้ยื่น
ณ กรมการปกครอง กระทรวงมหาดไทย
(๒) 
ในจังหวัดอื่นนอกจากกรุงเทพมหานคร ให้ยื่น ณ ที่ทำการปกครองอำเภอ
หรือที่ทำการปกครองกิ่งอำเภอ

ข้อ
๖  ใบอนุญาตจัดให้มีการเรี่ยไร
และใบอนุญาตทำการเรี่ยไร
ให้เป็นไปตามแบบที่รัฐมนตรีว่าการกระทรวงมหาดไทยประกาศกำหนด

ข้อ
๗  ใบอนุญาตจัดให้มีการเรี่ยไร
และใบอนุญาตทำการเรี่ยไร ที่ออกให้ก่อนวันที่กฎกระทรวงนี้ใช้บังคับ
ให้คงใช้ได้ต่อไปจนกว่าจะสิ้นอายุ

ข้อ
๘  บรรดาคำขออนุญาตจัดให้มีการเรี่ยไร
คำขออนุญาตทำการเรี่ยไร และคำขออื่น ๆ
ที่ได้ยื่นไว้ต่อพนักงานเจ้าหน้าที่ก่อนวันที่กฎกระทรวงนี้ใช้บังคับและอยู่ระหว่างดำเนินการ
ให้ถือว่าเป็นคำขอที่ได้ยื่นตามกฎกระทรวงนี้

ให้ไว้ ณ วันที่ ๙
พฤศจิกายน พ.ศ. ๒๕๔๘
พลอากาศเอก
คงศักดิ์  วันทนา
รัฐมนตรีว่าการกระทรวงมหาดไทย

หมายเหตุ :-
เหตุผลในการประกาศใช้กฎกระทรวงฉบับนี้ คือ เนื่องจากคณะรัฐมนตรีได้มีมติ เมื่อวันที่
๑๒ ตุลาคม ๒๕๔๗
ให้โอนภารกิจของสำนักงานตำรวจแห่งชาติตามพระราชบัญญัติควบคุมการเรี่ยไรพุทธศักราช
๒๔๘๗ ไปให้กระทรวงมหาดไทยเป็นผู้รับผิดชอบแทน ดังนั้น
สมควรปรับปรุงการแต่งตั้งพนักงานเจ้าหน้าที่และหลักเกณฑ์วิธีการในการขออนุญาตจัดให้มีการเรี่ยไรและทำการเรี่ยไรให้สอดคล้องกับภารกิจที่เปลี่ยนแปลงไป  จึงจำเป็นต้องออกกฎกระทรวงนี้

อุกฤต/ผู้จัดทำ
๓ พฤศจิกายน ๒๕๕๓
เลิศศักดิ์/ผู้ตรวจ
๑ กุมภาพันธ์ ๒๕๕๔

[๑] ราชกิจจานุเบกษา
เล่ม ๑๒๓/ตอนที่ ๑ ก/หน้า ๑/๖ มกราคม ๒๕๔๙